**Νοσταλγία**

*Σ' ένα μικρό καράβι φορτώσαμε μαζί*

*την πίστη, την ελπίδα και κάθε απαντοχή.*

*Άγκυρα η καρδιά μου,*

*θέλει ν' αναπαυτεί,*

*στην όμορφη πατρίδα*

*την αλησμόνητη.*

*Στους κάμπους μες στο θέρος το στάχυ το χρυσό,*

*έλαμπε μες στον ήλιο μαζί με τον ιδρώ.*

*Πού είναι οι θησαυροί μας,*

*τα γέλια κι οι χαρές,*

*που κάναμε στ' αλώνια*

*και σ' όλες τις γιορτές!*

*Πού είσαι αργυρή καμπάνα, με τη γλυκιά φωνή;*

*Ποιος σου 'κλεισε το στόμα και ζεις μες στη σιωπή;*

*Πότε θα ξανανθίσει*

*πάλι η Πασχαλιά;*

*Πότε τα όνειρά μας*

*θα βγουν αληθινά;*

*Δέσποινα Δαμιανίδου*